Voivod

Αναγνώριση και επιτυχία

Οι Voivod σχηματίστηκαν το 1982 από τον τραγουδιστή Ντένις "Snake" Μπέλαντζερ, τον κιθαρίστα Ντένις "Piggy" Ντ' Αμούρ, τον μπασίστα Ζαν-Ιβ "Blacky" Θέριο και το ντράμερ Μισέλ "Away" Λανγκέβιν. Αρχικός σκοπός τους ήταν η στιχουργική του συγκροτήματος να βασιστεί στον "Korgull", έναν χαρακτήρα επιστημονικής φαντασίας δημιουργημένο από τον Μπέλαντζερ. Τα μέλη των Voivod είχαν έρθει σε μία πρώτη επαφή το 1980, αλλά αποφάσισαν να σχηματίσουν το συγκρότημα το Νοέμβριο του 1982.
Στις πρώτες τους ζωντανές εμφανίσεις, συμπεριέλαβαν διασκευές σε τραγούδια των Motörhead, Venom και Judas Priest. Το 1984 ηχογράφησαν το ντέμο "To The Death", από το οποίο προήλθε το τραγούδι "Condemned to the Gallows" που συμπεριλήφθηκε στην συλλογή "Metal Massacre V" της "Metal Blade".
Με δάνειο δύο χιλιάδων δολαρίων από τους γονείς των μελών του σχήματος, κυκλοφόρησαν το "War and Pain" τον Αύγουστο του 1984 μέσω της Metal Blade Records. Οι ηχογραφήσεις του δίσκου είχαν πραγματοποιηθεί μέσα σε διάστημα οκτώ ημερών, δύο μήνες νωρίτερα.
Τον Δεκέμβριο του 1984 ηχογράφησαν ζωντανά το ντέμο "Morgoth Invasion" και στις 5 Απριλίου 1986 έπαιξαν ζωντανά για πρώτη φορά εκτός Καναδά, ανοίγοντας την εμφάνιση των Venom και των Cro-Mags στο "The Ritz" της Νέας Υόρκης.
Το Νοέμβριο του 1985 είχαν ηχογραφήσει στο Μόντρεαλ τον δίσκο "Rrröööaaarrr", ο οποίος κυκλοφόρησε στις 14 Μαρτίου 1986 μέσω της "Noise Records". Το καλοκαίρι εκείνης της χρονιάς περιόδευσαν μαζί με τους Celtic Frost και τους Running Wild στην Βόρεια Αμερική, ενώ το Νοέμβριο της ίδιας χρονιάς πραγματοποίησαν την πρώτη τους ευρωπαϊκή περιοδεία μαζί με τους Possessed και τους Deathrow. Με σκοπό να ευχαριστήσουν τους οπαδούς τους, οι Voivod κυκλοφόρησαν μόνο μέσω fan club το ζωντανά ηχογραφημένο ντέμο "No Speed Limit" στα τέλη του 1986.
Τον Δεκέμβριο του 1986, ηχογράφησαν στα "Musiclab Studios" του Βερολίνου το "Killing Technology", το οποίο κυκλοφόρησε στις 3 Απριλίου 1987. Οι Voivod περιόδευσαν στην Βόρεια Αμερική τον Απρίλιο και τον Μάιο του 1987 ανοίγοντας τις εμφανίσεις των Kreator, με τους οποίους συνέχισαν το Νοέμβριο στην Ευρώπη. Η εμφάνιση των Voivod στο φεστιβάλ "Christmas On Earth" των Megadeth στο Ληντς ακυρώθηκε όταν κατασχέθηκε ο εξοπλισμός τους στο βρετανικό τελωνείο. Τα μέλη του συγκροτήματος εμφανίστηκαν στην συναυλία χωρίς να μπορέσουν να παίξουν.
Ακολούθησε το "Dimension Hatröss" τον Ιούνιο του 1988, με το συγκρότημα να εξελίσσεται μουσικά αλλά την περιοδεία για την προώθηση του άλμπουμ να αναβάλλεται λόγω καρκίνου στον εγκέφαλο του Ντ' Αμούρ. Όταν η διάγνωση ανέφερε ότι μετά από την εγχείρηση ο μουσικός δεν θα μπορούσε να συνεχίσει να παίζει κιθάρα, ο Ντ' Αμούρ αρνήθηκε να κάνει την επέμβαση και επικεντρώθηκε στην εξέλιξη των Voivod. Το συγκρότημα περιόδευσε στην Βόρεια Αμερική με τους Vio-lence και κυκλοφόρησε το ντέμο "A Flawless Structure".
Το 1989 υπέγραψαν στην "MCA" και κυκλοφόρησαν το "Nothingface" στις 13 Οκτωβρίου 1989, μπαίνοντας για πρώτη φορά στους καταλόγους επιτυχιών των Ηνωμένων Πολιτειών. Η στιχουργική του άλμπουμ είχε να κάνει με πολλαπλές εσωτερικές ψυχολογικές διαστάσεις και οι Voivod περιόδευσαν με τους Soundgarden και τους Faith No More να ανοίγουν τις εμφανίσεις τους. Ακολούθησαν εμφανίσεις σε μεγάλα στάδια του Καναδά μαζί με τους Rush.

Αλλαγές μελών

Ακολούθησε το "Angel Rat" του 1991, μετά την κυκλοφορία του οποίου ο Θέριο αντικαταστάθηκε από τον Πιέρ Σεντ Τζιν.
Το 1993, κυκλοφόρησαν το "The Outer Limits" και περιόδευσαν στην Βόρεια Αμερική με τους Damn the Machine και Clutch. Ο Μπέλαντζερ αποχώρησε το 1995, όπως και ο Ζιλ Μπριζμπουά, ο οποίος είχε αναλάβει το μπάσο. Το "Negatron" κυκλοφόρησε το Νοέμβριο εκείνης της χρονιάς με την συμμετοχή του J. G. Thirlwell στο τραγούδι "D.N.A. (Don't No Anything)". Το μπάσο και τα φωνητικά ανέλαβε ο Έρικ "E-Force" Φόρεστ και το άλμπουμ εκδόθηκε στην Βόρεια Αμερική από την "Hypnotic" και στην Ευρώπη από την "Mausoleum Records".
Το "Phobos" του 1997 κυκλοφόρησε σε συμπαραγωγή του συγκροτήματος με τον Ρομπ Σάνζο και περιελάμβανε την διασκευή στο "21st Century Schizoid Man" των King Crimson. Κατά την διάρκεια της περιοδείας για την προώθηση του άλμπουμ, ο Φόρεστ τραυματίστηκε σοβαρά σε αυτοκινητιστικό ατύχημα, στην Γερμανία. Ο τραγουδιστής έπεσε σε κώμα και υπέφερε αρκετά προβλήματα στην σπονδυλική του στήλη. Η ανάρρωση του χρειάστηκε αρκετούς μήνες.
Στα τέλη του 1998, κυκλοφόρησε η συλλογή "Kronik" και ένα χρόνο αργότερα, ο Ντένις "Snake" Μπέλαντζερ εμφανίστηκε ως γκεστ στην συναυλία του συγκροτήματος στο Μόντρεαλ και οι Voivod περιόδευσαν στην Ευρώπη με τους Neurosis. Τον Αύγουστο του 2000, κυκλοφόρησε το ζωντανά ηχογραφημένο στο "Dynamo Festival" της Ολλανδίας και το κλαμπ "CBGB's" της Νέας Υόρκης, "Voivod Lives", με την διασκευή στο "In League with Satan" των Venom.

Η έλευση του Νιούστεντ

Το 2001, ο Φόρεστ αποχώρησε για να σχηματίσει τους E-Force και στο συγκρότημα επέστρεψε ο Μπέλαντζερ, ενώ το μπάσο ανέλαβε ο Τζέισον Νιούστεντ (Jasonic) των Metallica. Τον Ιούλιο του 2002 άνοιξαν τις δύο εμφανίσεις των Dio στο Κεμπέκ με τον Βίνσεντ Πικ ως γκεστ στο μπάσο, αφού η πρώτη εμφάνιση του Νιούστεντ με το συγκρότημα έγινε στο "Bourbon Street Bar And Grill" του Κονκόρντ της Καλιφόρνια, στις 4 Απριλίου 2003, ενώ έναν μήνα νωρίτερα είχε κυκλοφορήσει ο δίσκος "Voivod". Τον Σεπτέμβριο της ίδιας χρονιάς, ήταν προγραμματισμένο να περιοδεύσουν στην Ευρώπη μαζί με το προσωπικό σχήμα του Ozzy Osbourne, αλλά οι συγκεκριμένες εμφανίσεις ακυρώθηκαν λόγω εγχείρησης στο πόδι του Osbourne.
Το 2005, έγινε γνωστό ότι ο Ντ'Αμούρ υπέφερε από καρκίνο του παχέος εντέρου, χάνοντας την μάχη με την επάρατη νόσο στις 26 Αυγούστου 2005, σε ηλικία 45 ετών. Το συγκρότημα ολοκλήρωσε την ηχογράφηση του δίσκου "Katorz", ο οποίος κυκλοφόρησε στις 25 Ιουλίου 2006 μέσω της "Nuclear Blast".

Η επανένωση

Ο Λανγκέβιν επιβεβαίωσε ότι το συγκρότημα δούλευε πάνω στον τελευταίο του δίσκο στα τέλη του 2007, για τις ηχογραφήσεις του οποίου προσκάλεσαν τα πρώην μέλη του σχήματος, Ντάνιελ "Chewy" Μονγκρέιν και Ζαν-Ιβ "Blacky" Θέριο. Οι Voivod εμφανίστηκαν στο φεστιβάλ "Monsters of Rock" του Κάλγκαρι στις 26 Ιουλίου 2008 και στο "Thrash Domination" του Καβασάκι της Ιαπωνίας μαζί με τους Testament και τους Forbidden.
Στις 23 Ιουνίου 2009, κυκλοφόρησαν το άλμπουμ "Infini", την τελευταία ηχογράφηση του Νιούστεντ μαζί τους και τον επόμενο χρόνο έγινε γνωστό ότι το συγκρότημα συνέθετε νέα κομμάτια και δεν θα διαλυόταν. Το καλοκαίρι του 2012, ανακοινώθηκε ότι ο τίτλος του 13ου άλμπουμ του συγκροτήματος θα ήταν "Target Earth". Ο δίσκος κυκλοφόρησε τον Ιανουάριο του 2013 και παρουσίασε την επιστροφή των Voivod στον κλασικό τους ήχο, με ιδιαίτερα θετικές κριτικές.
Τον Ιούλιο του 2014, έγινε γνωστό ότι ο "Blacky" αποχώρησε εκ νέου από το συγκρότημα, δίνοντας την θέση του στον Ντομινίκ "Rocky" Λαρός.
Το 2017, κυκλοφόρησαν το EP σινγκλ "Silver Machine" σε περιορισμένο αριθμό 1000 αντιτύπων μέσω της Century Media, με την διασκευή των Voivod στο ομώνυμο κομμάτι των Hawkwind.